b'\n_START_ARTICLE_\nZlatorog (opera)\n_START_PARAGRAPH_\nZlatorog je opera v treh dejanjih s prologom Viktorja Parme. Libreto je po slovenski pravljici o Zlatorogu napisal Richard Brauer, iz nem\xc5\xa1\xc4\x8dine ga je v sloven\xc5\xa1\xc4\x8dino nato prevedel Cvetko Golar. Parma je opero komponiral v letih 1918-1919, krstna predstava je bila v ljubljanski Operi 17. marca 1921. Uspeh je bil velik, saj so opero ponovili kar petnajstkrat. Za karakterizacijo oseb je skladatelj uporabil pomenske motive in njihovo prepletanje skozi celotno opero. Opustil je lo\xc4\x8devanje glasbenih to\xc4\x8dk, vsaka slika deluje kot samostojna celota._NEWLINE_Nazadnje so opero uprizorili februarja 2009 v Mariboru.\n_START_SECTION_\nVsebina\n_START_PARAGRAPH_\nGodi se na planinah pod Triglavom in v So\xc5\xa1ki dolini sredi 18. stoletja.\n_START_SECTION_\nProlog\n_START_PARAGRAPH_\nNa Komni._NEWLINE_V plan\xc5\xa1arsko ko\xc4\x8do pod Triglavom pride lovec Janez preno\xc4\x8devat. Stari plan\xc5\xa1ar Jaka in mlada plan\xc5\xa1arica \xc5\xa0pela ga prijazno pozdravita, ob\xc4\x8dudujeta lovski plen in povabita Janeza za mizo. Jaka pripoveduje o prekrasnem vrtu pod Triglavom, o kraljestvu belih \xc5\xbeen, rojenic. \xc4\x8creda belih divjih koz, na \xc4\x8delu jim Zlatorog, \xc4\x8duva ta raj. Jaka svari Janeza, naj nikar ne strelja na Zlatoroga, kajti iz krvi ranjenega Zlatoroga vzklije triglavska ro\xc5\xbea, ki jo Zlatorog poje in nato zopet ozdravi, strelec pa pogine. Oni pa, komur so stale ob zibeli rojenice, premaga Zlatoroga in odklene z njegovim zlatim rogom jamo v Bogatinu, kjer se nahaja ogromen zaklad. \xe2\x80\x94 Jaka se poslovi in gre po\xc4\x8divat. Janez se dobrika \xc5\xa0peli, ona pa, kljub temu da ga ima rada, mu \xc5\xbeeli lahko no\xc4\x8d, ter odide. Janez le\xc5\xbee utrujen na preprosto le\xc5\xbei\xc5\xa1\xc4\x8de, zaspi in sanja o rojenicah in Zlatorogu.\n_START_SECTION_\nPrvo dejanje\n_START_PARAGRAPH_\nMost \xc4\x8dez So\xc4\x8do._NEWLINE_Pred gostilno ob so\xc5\xa1kem mostu ljudstvo popiva in ple\xc5\xa1e, bogata kr\xc4\x8dmarica Katra je podarila svilen pla\xc5\xa1\xc4\x8d za soho Jezu\xc5\xa1\xc4\x8dka, zato ji poje slavo \xc5\xa1olska mladina, nakar Katra u\xc4\x8ditelja in otroke pogosti. Prihajajo\xc4\x8di mladeni\xc4\x8d Tondo se jezi, da pri tekmovalnem streljanju nikdar ni zadel, pa\xc4\x8d pa je trikrat zadel tuj lovec iz Trente in prejel vse tri dobitke. Zdajci privre vesela dru\xc5\xbeba strelcev, proslavljajo\xc4\x8d zmagovalca Janeza, lovca iz Trente. Ko stopi na prag kr\xc4\x8dme Jerica, jo Janez ves omamljen ob\xc4\x8duduje - ali tudi Jerica \xc4\x8duti, da njej utriplje srce za Janeza. Janez prosi mater Katro, naj mu dovoli plesati z Jerico, kar pa Katra \xc5\xa1ele po dalj\xc5\xa1em odporu dovoli.\n_START_SECTION_\nDrugo dejanje\n_START_PARAGRAPH_\nV gostilni._NEWLINE_Janez pride \xc5\xbee na vse zgodaj povpra\xc5\xa1evat po Jerici, \xc5\xa0pela mu odgovarja porogljivo. Ko vstopi Jerica, hiti Janez k njej, oba si sre\xc4\x8dna zatrjujeta ve\xc4\x8dno ljubezen. Janez ji podari \xc5\xa1opek cvetic in odide. \xc5\xa0pela, ki ljubi Janeza, zbada Jerico, \xc4\x8de\xc5\xa1 da je zvest le tisti mladeni\xc4\x8d, ki so mu stale ob zibeli rojenice. Jerica nato pove, da so stale Janezu rojenice ob zibeli, on sam da ji je rekel in ji celo podaril cvetic iz kraljestva rojenic. \xc5\xa0pela pa se \xc5\xa1e dalje roga in meni, da bi bil Janez moral prinesti bleste\xc4\x8de diamante iz Bogatina, \xc4\x8de bi bil varovanec rojenic. Na cesti zadoni po\xc5\xa1tni rog; pri\xc5\xa1la je po\xc5\xa1ta in z njo petero bene\xc5\xa1kih trgovcev, med njimi je bogati Marko. Jerica nato\xc4\x8di gostom vina, Marko ji nazdravi. Takoj razodene mahoma vzplamenelo ljubezen in ji podari za spomin zlato veri\xc5\xbeico, ki jo Jerica o\xc4\x8darana sprejme. Vstopi Janez in vidi vse to, zato prosi Jerico, naj vrne veri\xc5\xbeico, sicer pogubi njuno sre\xc4\x8do. Jerica pa ga ne poslu\xc5\xa1a, nakar Janez u\xc5\xbealjen odide.\n_START_SECTION_\nTretje dejanje\n_START_PARAGRAPH_\nV kraljestvu rojenic._NEWLINE_Planinske cvetice po\xc4\x8divajo. Prebujene po jutranji zarji za\xc4\x8dno svoj ples, ki ga kon\xc4\x8dajo po prihodu rojenic. Ko se prika\xc5\xbeejo planinske koze z Zlatorogom, se strnejo vse cvetice okrog njih in polagoma izginejo. Janez namerava ustreliti Zlatoroga. \xc5\xa0pela ga svari, on pa je ne poslu\xc5\xa1a, ustreli in takoj pade mrtev v prepad. Obupana \xc5\xa0pela ga i\xc5\xa1\xc4\x8de in kon\xc4\x8dno najde mrtvega. Zbor rojenic oznani, da se je izpolnilo Zlatorogovo ma\xc5\xa1\xc4\x8devanje.'